11. schôdza NR SR - 12.deň - A. dopoludnia
Dátum: 2012-12-14
Poslanec: Brocka, Július (KDH)
Druh vystúpenia: Vystúpenie v rozprave

130. Ďakujem pekne. Dámy a páni, v piatok o 12.20 hod. obyčajne tieto priestory zívajú prázdnotou, teraz je nás tu kopec a už som chcel pochváliť pána ministra Malatinského, že poslanci prišli na ministra Malatinského... (Ruch v sále a zaznenie gongu.) Zdá sa, mi to nevyšlo. Takže možno prišli na pána ministra Borca. Pán minister, pán kolega, poprosím vás, keby ste si vybavovali inokedy veci. Teraz chcem o tejto vážnej veci a vás chcem poprosiť, nevyrušujte ministra. (Reakcia poslanca.) Dosť tu bolo emócií. A neprovokujte ma. Dobre? Poprosím vás. (Reakcia poslanca.) Poprosím vás. Na úvod by som chcel poďakovať pánu ministrovi Malatinskému, že dnes som si doobeda vôbec nemusel dať kávu. Mne sa obyčajne drieme, lebo ja mám nízky tlak, a musím vám povedať, že pán minister Malatinský svojím návrhom, ale aj... (Ruch v sále. Zaznenie gongu a prerušenie vystúpenia predsedajúcou.) Jurinová, Erika, podpredsedníčka NR SR 131. Prosím kolegov, aby sa ukľudnili. Brocka, Július, poslanec NR SR 132. ... ale aj tým partizánskym postojom, že sa vôbec nezapojil do diskusie, že neoponoval, že nebránil tento návrh zákona, tak ma takmer zaskočil. Ale cestou, ja som si odbehol zo sály na chvíľočku, a keď som sa vracal, tak som zachytil informáciu, že Penta - Penta - vyzýva, aby tento návrh bol stiahnutý z rokovania. Dámy a páni, Penta postrehla, že to nie je v jej záujme už, aby sme toľko o tom rozprávali, lebo ten zámer bol iný. Ja teraz neviem, či pán minister šiel na poradu a až potom ten návrh stiahne, lebo som ho chcel poprosiť, že môže to urobiť, že teda tá informácia je už vonku, naozaj, overte si to. Penta sa obracia asi na nás, lebo my to máme teraz v rukách, že aby sme to stiahli, alebo ten, kto to môže. Neviem, či to môžete aj vy, pán minister, nemáte také zmocnenie od vlády. (Reakcia ministra spravodlivosti.) Dobre. Chcel by som vás, páni poslanci, pochváliť za vašu včerajšiu aktivitu, teraz myslím tým poslancov SMER-u, že my sme opoziční zvolali mimoriadnu schôdzu, aby sme sa bavili o vážnej situácii v školstve, a ja som zase bol prekvapený, že tak dlho ste dokázali diskutovať s nami a zapájali ste sa aktívne, naozaj. Pán poslanec Kéry napríklad, 4-5-krát, no, milo prekvapený som bol, lebo nebolo témy, kde by som počul takú aktívnu účasť vás poslancov SMER-u. Včera to tak bolo a teraz nemôžem sa ubrániť pokušeniu, že či ste nás nechceli vy uspať, že ste si možno mysleli, že keď budeme dlho do noci rokovať o školstve, že ráno prídeme neskôr do roboty a vy to tu v rýchlosti zmastíte a bude po tom, proste, a môžu ísť s Pentou oslavovať. A niektorí sme prišli ráno o deviatej, sme si privstali, lebo sme vytušili, že nie štátny rozpočet bol to dôležité, o čom sme včera hlasovali, ale to, že sme hlasovali o skrátenom konaní o tomto, už som to nazval ja, že to je lúpež desaťročia, a kolega Přidal ma opravil, že to som zle čítal, ten návrh, že to je na 15 rokov, ale mne sa zdá, že lúpež desaťročia, to sa lepšie hovorí. Lúpeš 15 storočia, to už potom radšej lúpeš storočia. Možnože už niet tak čo kradnúť a že bude to možno tento prípad, ak schválite, že to bude lúpež storočia. Len vám chcem pripomenúť, dámy a páni zo SMER-u, že váš predseda vám minulý týždeň v Trnave hovoril, že sa nemusíte báť ničoho, teda čo by SMER zničilo, že vás môže zničiť len, vás môžu zničiť len škandály a aféry. Naozaj, on má pravdu. Vás, SMER s vašou rétorikou, môžu zničiť len aféry a škandály. Ale priznám sa, že ďalšie prekvapenia som nečakal, že vám to vydrží len týždeň. Ani týždeň neprešiel a vy ste nevydržali. A že tu rokujeme o návrhu, ktorý je škandálom. Naozaj, to je škandál! A podľa môjho názoru, ak máte pud sebazáchovy, tak to nie je vo vašom záujme. Už som to spomínal, ja si pamätám teda nejaký piatok dozadu, ako nás v týchto priestoroch valcovali iné zostavy. Vtedy to boli kolegovia poslanci za HZDS a boli oveľa, by som povedal, silnejší v preferenciách, aj boli populárni vtedy a dnes neviem, či si na niektorého spomeniete okrem ich vodcu. Proste tí ľudia, tá strana už neexistuje. Neexistuje. Zhodou okolností ale tí, pre ktorých tu oni hlasovali, tak dnes sú možno vo vašom pozadí a mne to je veľmi ľúto. Naozaj máte to v rukách, aby ste sa poučili, aby ste sa poučili, že vy to môžete zastaviť a vy môžete predĺžiť životnosť SMER-u. Lebo naozaj 49 % dnes môže byť za rok, za dva 20. Aj HZDS tak postupovalo a už tu nesedia. Naozaj, život je taký, že dnes sa už, by som povedal, hriechy rodičov nepočítajú o 3-4 generácie ako v Starom zákone, dnes sa toho dožije aj obyčajný smrteľník. Dámy a páni, mal som pripravené, ja totiž ráno som sa obával, že tá rozprava veľmi rýchlo skončí, a mal som záujem, aby sme to neskončili rýchlo, lebo treba, aby to došlo aj iným, nielen nám tu v sále, aby vedeli, o čom sa tu rokuje. Lebo vám sa to tak skoro podarilo, že poza chrbát médií, poza chrbát verejnosti by ste toto schválili a my vám to komplikujeme. No a ja som v takej snahe predĺžiť tento čas rokovania o tomto nebezpečnom návrhu zákona zbadal v mojej tej skrini alebo tej školskej, poslaneckej lavici, že my sme všetci dostali takýto darček od Slovenskej komory lekárnikov, ale oni nám to poslali v súvislosti s inými problémami v zdravotníctve. (Reakcia z pléna.) No veď práve vám chcem povedať, pán kolega, a že ja som si to v tom mojom Googli, viete, vygúglil, že čo tento autor hovorí o Paroplynovom cykle, pán kolega. O Paroplynovom cykle sa tu dosť často hovorí, naozaj. A ja som si myslel, že vám budem o tom aj čítať, ale to zase si vás predsa len viacej vážim a nebudem vás zdržovať čítaním niečoho, čo si môžete prečítať sami. Ale predsa len nejakú jednu-dve myšlienky považujem za dôležité pripomenúť a upútať pozornosť na túto knižku. V jednej z posledných kapitol sa hovorí, to je názov kapitoly, že Chobotnica žije ďalej. Áno, áno, teraz prišla do parlamentu, teraz prišla do parlamentu. Neberte to vy, pán minister, osobne, teraz som nemyslel vás. Ale v tej knihe sa píše o tom, ja to tak prerozprávam, aby som vás teda nezdržoval citáciami dlhými, že ministrovi Malchárkovi Penta pošikovala poradcov, ktorí mali všetko pripravovať aj v Paroplynovom cykle, a on už to potom len doťahoval. Teraz už nestrácajú čas expertmi, teraz už majú na to rovno človeka, to je minister Malatinský. To je ten, čo prenajíma tú svoju vilu jednému z majiteľov. No a prečo Gorila a prečo Paroplynový cyklus, to je to PPC, ktoré idete obdarovať. Ten minister sa stretával s Oligarchom a tá pani sa volala Byrokratka. V tom byte, kde sa stretávali. A v jednom z rozhovorov Oligarcha hovorí, že jeden z týchto obchodov tú Byrokratku stále máta a Byrokratka má strach z trestného stíhania. Oligarcha sa pýta, čo je to za problém? PPC? A on odpovie: a čo iné. PPC je ten problém aj vtedy, aj dnes. Dámy a páni, PPC je ten problém. Skúste si to preštudovať. (Reakcia z pléna.) Áno, pán kolega, ak, prosím, prosím, ale my to môžeme teraz zastaviť, ale vy v tom rozprávkovom, v tomto klondikeu pokračujete. Pred Vianocami, vtedy, keď idete bežných ľudí ošklbávať, ale o tom sme už hovorili inokedy. Takže kedysi to boli pešiaci, dneska sú to ministri. Dámy a páni, vadilo mi, že pán minister Malatinský vôbec nevystúpil v tejto rozprave. Musím vám na záver povedať, že už mi to nevadí, ale privítal by som teda to, že nevystúpil, mi nevadí, ale mohol by teraz odstúpiť. To by bola primeraná reakcia na to, že prišiel do Národnej rady s takýmto návrhom zákona. Ďakujem za vašu pozornosť. (Potlesk.)